Úrad vlády SR						 Na rokovanie vlády SR
Sekcia hospodárskej politiky					 dňa 21.5.2003 
									 k číslu: 3128/2003 
									 k bodu: 8

S t a n o v i s k o

K Návrhu opatrení na minimalizáciu dopadov na štátny rozpočet tak, aby nároky vyplývajúce zo zákona č. 543/2002 Z.z. o ochrane prírody a krajiny boli realizované v rámci schváleného rozpočtu.

I.

	Materiál na rokovanie vlády SR predkladajú minister životného prostredia a minister pôdohospodárstva na základe záznamu z rokovania vlády SR zo dňa 13.2.2003.

	V citovanom zázname je uvedené, že vláda SR prerušila rokovanie o návrhu nariadenia vlády SR o obsahu žiadosti o úhradu náhrady za obmedzenie bežného obhospodarovania vyplývajúceho z podmienok ochrany prírody a krajiny a spôsobe výpočtu a uložila ministrovi životného prostredia v spolupráci s ministrom pôdohospodárstva predložiť na rokovanie vlády do 30. apríla 2003 materiál, ktorého názov je totožný s názvom predloženého návrhu.  

	Predložený materiál má ambíciu splniť stanovenú úlohu.

	Materiál neobsahuje doložku finančných, ekonomických, environmentálnych vplyvov a vplyvov na zamestnanosť. 

II.

	V rámci medzirezortného pripomienkového konania bolo oslovených 17 subjektov, z ktorých iba MF SR, ÚV SR a MS SR uplatnili k predloženému návrhu formálne pripomienky. Predkladatelia pripomienky akceptovali, resp. vysvetlili.

III.

	Predložený návrh bol predmetom rokovania Porady ekonomických ministrov vlády SR dňa 12. mája 2003. Porada ekonomických ministrov prijala k materiálu tento záver:

1.	PEM berie na vedomie predložený návrh s pripomienkami,
2.	 odporúča predkladateľovi 
-	rokovať s príslušnými rezortmi o opatreniach navrhovaných      v bodoch 1,2,3 návrhu uznesenia vlády,
-	návrh predložiť na rokovanie vlády.

3. odporúča vláde SR návrh prerokovať a schváliť bod A. uznesenia     a bod B. len v časti týkajúcej sa vyhlásenia nariadenia vlády. 

Treba uviesť, že predložený materiál je identický s materiálom, ktorý prerokovala PEM a neobsahuje informáciu o uskutočnení a výsledkoch rokovania predstaviteľov MŽP SR, MP SR a MF SR o opatreniach navrhovaných v bodoch 1,2,3 predloženého návrhu uznesenia vlády, ktoré podľa svojho názvu sa vzťahuje k návrhu nariadenia vlády. Materiál neobsahuje samostatný návrh uznesenia vlády k predloženému materiálu. 

	K nutnosti rokovania, ktoré PEM odporučila predkladateľom uskutočniť treba uviesť, že termínovanie prehodnotenia stupňov ochrany a zníženia rozsahu území s obmedzeným obhospodarovaním až do 31.12.2005 (podľa bodov 1,2,3 návrhu uznesenia) je potrebné riešiť najneskôr do predloženia národného zoznamu chránených území NATURA 2000 Európskej komisii – do 31.12.2003, nakoľko uskutočnenie žiadúcej revízie po tomto termíne by mohlo byť voči Európskej komisii náročné. 

	Vzhľadom na uvedené odporúčame rozhodnúť o materiáli na základe výsledkov rozpravy k nemu na rokovaní vlády SR.   

Bratislava 16.5.2003